Portofelul digital, aprobat de Parlamentul European. Ce conține și cum ne va ajuta
- Georgiana Dragomir
- 1 martie 2024, 22:55
Portofelul digital va funcţiona sub forma unei aplicaţii pe telefon. Utilizarea acestuia este, însă, voluntară. Parlamentul European susține că a luat măsuri pentru protecția datelor cu caracter personal.
Parlamentul European a aprobat regulamentul privind portofelul digital european. Această măsură de digitalizare a serviciilor oferite de stat cetățenilor are rolul de a reduce birocrația, spun inițiatorii proiectului legislativ, grupul Renew Europe. Portofelul digital va fi implementat de fiecare stat europeanşi va fi pus în mod gratuit şi voluntar la dispoziţia cetăţenilor.
Portofelul digital a fost aprobat de Parlamentul European. Ce conține și cum îi va ajuta pe cetățeni
Portofelul digital va funcţiona sub forma unei aplicaţii pe telefon, în care vom putea stoca documente, certificate, inclusiv acte de identitate precum cartea de identitate sau paşaportul şi prin care vom putea accesa servicii publice şi private de la distanţă, oriunde în Uniunea Europeană, acestea fiind criptate şi având valoare juridică echivalentă documentelor în format hârtie, potrivit news.ro.
Conform regulamentului adoptat de parlamentarii europeni și convenit cu miniștrii UE, acest nou portofel de identitate digitală va permite cetățenilor să se identifice și să se autentifice online fără a fi nevoie să recurgă la furnizori comerciali, o practică care ridică probleme de încredere, securitate și confidențialitate.
Cu ajutorul portofeluuil digital european vom putea să accesăm orice fel de document, adeverinţă sau certificat prin câteva click-uri în aplicaţie sau vom putea solicita deschiderea unui cont bancar prin simpla partajare via telefon a documentelor cu banca noastră, fără să mai fie nevoie să ne deplasăm şi să aşteptăm ore întregi la ghişee, aexplicat precizat europarlamentarul REPER Alin Mituţa, conform sursei citate.
Digitalizarea și protecția datelor cu caracter personal. Ce măsuri au luat europarlamentarii
Utilizatorii vor putea avea control deplin asupra datelor lor și vor putea solicita ștergerea datelor lor, conform prevederilor Regulamentului general privind protecția datelor ( GDPR ). De asemenea, portofelul digital va include şi o semnătură electronică gratuită pentru toţi cetăţenii europeni.
Inițial, utilizarea acestei aplicații a ridicat semne de întrebare cu privire la confidențialitatea datelor pe care trebuie să le asigure statul în procesul de digitalizare a instituțiilor publice, însă, în cele din urmă s-a agreat o versiune care să respecte protecția datelor cu caracter personal. Urmează ca statele membre UE să adopte legislație, pentru a pune în aplicare portofelul digital.